Predkladacia správa

Vláda Slovenskej republiky dňa 24. marca 2004 svojím uznesením č. 251/2004 schválila materiál „Pozícia Slovenskej republiky k Lisabonskému procesu“. Tento dokument bol prvým analytickým zhodnotením realizácie Lisabonskej stratégie v podmienkach Slovenskej republiky. Materiál súčasne obsahuje opatrenia krátkodobého, strednodobého a dlhodobého charakteru v jednotlivých prioritných oblastiach, ktorých realizácia by mala akcelerovať plnenie základných cieľov Lisabonskej stratégie v podmienkach Slovenskej republiky. 

Nevyhnutným predpokladom úspechu Slovenskej republiky v tejto oblasti je vzájomný súlad a prepojenosť súvisiacich oblastí a následne dosiahnutie pozitívneho synergického efektu. S týmto cieľom bolo v uznesení vlády SR č. 251/2004 k „Pozícii Slovenskej republiky k Lisabonskému procesu“ v bode B.5. uložené podpredsedovi vlády SR pre európske záležitosti, ľudské práva a menšiny a podpredsedovi vlády SR pre ekonomiku a ministrovi financií predložiť na rokovanie Ministerskej rady vlády SR pre záležitosti EÚ návrh koordinačného mechanizmu zabezpečujúceho vzájomný súlad Lisabonskej agendy a konvergenčného procesu v podmienkach Slovenskej republiky v termíne do 1. júla 2004.

V mesiacoch máj a jún 2004 boli na rôznych úrovniach zrealizované pracovné bilaterálne pracovné stretnutia medzi sekciou pre európske záležitosti Úradu vlády SR a Ministerstvom financií SR, pričom bola dosiahnutá rámcová dohoda týkajúca sa koordinačného mechanizmu v uvedených oblastiach. Táto dohoda bola potvrdená na stretnutí podpredsedu vlády SR pre európske záležitosti, ľudské práva a menšiny, podpredsedu vlády SR pre ekonomiku a ministra financií v zastúpení štátneho tajomníka a ministra výstavby a regionálneho rozvoja v zastúpení štátneho tajomníka. 

Následne dňa 21. septembra 2004 Ministerská rada vlády SR pre záležitosti Európskej únie na prerokovala a bez pripomienok schválila materiál podpredsedu vlády SR pre európske záležitosti, ľudské práva a menšiny a podpredsedu vlády SR pre ekonomiku a ministra financií „Návrh koordinačného mechanizmu na zabezpečenie vzájomného súladu Lisabonskej agendy a konvergenčného procesu v podmienkach Slovenskej republiky“. Predmetom materiálu bol rámcový koordinačný mechanizmus, ktorého výsledkom má byť akcelerácia plnenia Lisabonských cieľov v podmienkach Slovenskej republiky. Lisabonské ciele v podmienkach Slovenskej republiky musia byť súčasne v súlade s Konvergenčným programom a strategickými cieľmi národohospodárskej politiky.

Koordinačný mechanizmus na zabezpečenie vzájomného súladu lisabonskej agendy a konvergenčného procesu v podmienkach Slovenskej republiky má priamy vplyv aj na oblasť, ktorú bude zabezpečovať ďalší strategický dokument Slovenskej republiky – Národný strategický referenčný rámec a preto je aj tento dokument vrátane vymedzenia jeho úlohy v celom systéme hospodárskej politiky spomenutý v predkladanom materiáli. 

Predkladaný materiál bol vypracovaný na základe úloh z materiálu „Návrh koordinačného mechanizmu na zabezpečenie vzájomného súladu Lisabonskej agendy a konvergenčného procesu v podmienkach Slovenskej republiky“, obsahovo ho dopĺňa a upresňuje. Cieľom predkladaného materiálu je zinštitucionalizovať koordinačné mechanizmy na riadenie Lisabonskej stratégie v podmienkach Slovenskej republiky a súčasne túto problematiku rozšíriť z ústrednej štátnej správy aj medzi sociálnych partnerov a akademickú obec. Takýto prístup k riadeniu Lisabonskej agendy na národnej úrovni je plne v súlade s odporúčaniami jarného summitu Európskej rady z marca 2004.   

Materiál bol predmetom rokovania Ministerskej rady vlády SR pre záležitosti Európskej únie dňa 20. decembra 2004. Členovia rady sa dohodli, že materiál bude predložený na rokovanie vlády SR spoločne so Stratégiou konkurencieschopnosti Slovenska do roku 2010 a oba materiály musia byť vo vzájomnom súlade.

Materiál bol dňa 31. januára 2005 predmetom rokovania Porady ekonomických ministrov, ktorá ho zobrala na vedomie s pripomienkami a po ich zapracovaní ho odporučila prerokovať vládou SR. Materiál sa predkladá na rokovanie vlády SR upravený v zmysle uvedených záverov.

Materiál je koncepčného charakteru a obsahuje úpravu organizačných väzieb a spôsobu komunikácie medzi jednotlivými zložkami mechanizmu. Materiál nemá priamy vplyv na žiadnu z oblastí, ktoré sú obsiahnuté v doložke vplyvov. Z toho dôvodu neobsahuje špeciálnu doložku finančných, ekonomických, environmentálnych vplyvov a vplyvov na zamestnanosť a podnikateľské prostredie.